સૃષ્ટિના સર્જકે માણસને શરીર સાથે મન આપીને કમાલ કરી છે. જીવનમાં નિરંતર ખુશી અને સુખનું વાતાવરણ ઉભુ કરવામાં મનનો સાચી રીતે ઉપયોગ કરતા આવડે તો દુ:ખ અને ગમ પાસે ફરકી પણ ના શકે. હકીકતમાં તો માણસ જે વિચારે છે તે જ પામે છે. આંતરમનની શક્તિને મેળવવા કોઈ પ્રયત્ન કરવાની જરૂર રહેતી નથી, કારણ કે એ તો પહેલેથી જ અંદર પડેલી છે. રોજીંદી ઘટમાળના નાના-મોટા પ્રશ્ર્નોનો ઉકેલ આ આંતરમન પાસેથી ખુબ સહેલાઈથી મળી શકે છે, પણ મોટાભાગનો માનવ સમુદાય આંતરમન પાસેથી કામ લેવાની કળથી અજાણ છે. આંતરમનને સક્રિય કરવાની ચાવી છે -હમેંશ અને સતત હકારાત્મક વલણ રાખીને જીવવું. એમ મુંબઈના જાણીતા લેખક-વક્તા-પ્રેરક ચંદ્ર ખત્રીએ ‘મહેકી શકે છે આ જિંદગી’ કાર્યક્રમમાં જણાવ્યું હતું.